Document ID: 32013R1147

REGOLAMENT TA’ IMPLIMENTAZZJONI TAL-KUMMISSJONI (UE) Nru 1147/2013
tal-14 ta’ Novembru 2013
li jemenda r-Regolament tal-Kummissjoni (KE) Nru 1121/2009 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 73/2009 rigward tal-iskema ta’ pagament uniku skont l-erja għall-bdiewa f’Ċipru
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (1), u b’mod partikolari l-Artikolu 142(e) tiegħu,
Billi:
(1)
L-Artikolu 124(1) tar-Regolament (KE) Nru 73/2009 jistipula r-regoli li jiffissaw l-erja agrikola tal-Istati Membri l-ġodda taħt l-iskema ta’ pagament uniku pprovduta fl-Artikolu 122 ta’ dak ir-Regolament.
(2)
F’konformità mal-Artikolu 89 tar-Regolament (KE) Nru 1121/2009 (2), l-erja agrikola għal Ċipru hija stipulata fl-Anness VIII ta’ dak ir-Regolament.
(3)
Permezz tal-ittra tal-13 ta’ Awwissu 2013, Ċipru għarraf lill-Kummissjoni li għamel reviżjoni tal-erja agrikola utilizzata li hija eliġibbli għall-iskema ta’ pagament uniku skont l-erja, kif jissemma fl-Artikolu 124(1) tar-Regolament (KE) Nru 73/2009. Ir-reviżjoni tqis il-fatt li bosta produtturi abbandunaw l-art ikkultivata tagħhom f’dawn l-aħħar snin, wara kondizzjonijiet tat-temp mhux tas-soltu fis-snin 2006-2009 li mmanifestaw ruħhom b’nixfiet u nuqqasijiet sinifikanti tal-provvista tal-ilma għas-sistemi ta’ irrigazzjoni, u dan kellu impatt qawwi fuq l-integrità tan-netwerk ta’ digi f’Ċipru. Għalhekk, l-erja totali li għalihom jintalab pagament uniku skont l-erja ilha tonqos sa mill-2007, li juri n-natura permanenti ta’ tali abbandun tal-art u jiġġustifika reviżjoni tal-erja agrikola utilizzata. Barra minn hekk, ir-reviżjoni ssegwi mill-esperjenza miksuba f’dawn l-aħħar snin mill-verifika tal-kondizzjonijiet ta’ eliġibilità għall-pagament uniku skont l-erja skont l-iskema tal-pagament uniku skont l-erja, li wasslet għal aġġornament tas-sistema ta’ identifikazzjoni għall-ħbula tar-raba’ agrikoli msemmija fl-Artikolu 17 tar-Regolament (KE) Nru 73/2009, u li minnha rriżulta li l-erja agrikola utilizzata miżmuma f’kondizzjoni agrikola tajba fit-30 ta’ Ġunju 2003 kienet inqas milli ġie stmat qabel. L-erja agrikola għall-iskema ta’ pagament uniku skont l-erja għalhekk għandha tonqos għal 127 000 ettaru.
(4)
Għalhekk, ir-Regolament (KE) Nru 1121/2009 għandu jiġi emendat skont dan.
(5)
L-emenda proposta b’dan ir-Regolament għandha tapplika għall-applikazzjonijiet għall-għajnuna mis-sena kalendarja 2013.
(6)
Il-miżuri stipulati f’dan ir-Regolament huma konformi mal-opinjoni tal-Kumitat ta’ Ġestjoni għall-Pagamenti Diretti,
ADOTTAT DAN IR-REGOLAMENT:
Artikolu 1
Fl-Anness VIII tar-Regolament (KE) Nru 1121/2009, ir-ringiela li tikkonċerna lil Ċipru tinbidel b’dan li ġej:
“Ċipru
127 ”
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika għall-applikazzjonijiet għall-għajnuna minn sena kalendarja 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta’ Novembru 2013.

Labels: 20
18
5
6